Πατατόσουπα με πράσα και καυκαλήθρες
Ελληνοπρεπής εκδοχή της κλασικής γαλλικής βισισουάζ, με ελαιόλαδο. Αυτό που την απογειώνει είναι το «λάδι» καυκαλήθρας που προτείνει ο σεφ.
6 μέτριες πατάτες, σε όσο  πιο ψιλές φέτες μπορούμε  (για ευκολία, τις περνάμε  από το «μαντολίνο»,  τον ειδικό κόφτη λαχανικών - σε καταστήματα με εργαλεία κουζίνας), 4 πράσα, σε λεπτές ροδέλες, 1 σκελίδα σκόρδου, ψιλοκομμένη, 150 ml ελαιόλαδο περίπου , 1½ λίτρο ζεστός ζωμός κότας ή λαχανικών, αλάτι, φρεσκοτριμμένο πιπέρι, 200 ml ελαιόλαδο, τα φύλλα από 1/2 ματσάκι καυκαλήθρες, ψιλοκομμένα
Για την πατατόσουπα με πράσα και καυκαλήθρες, χτυπάμε στο μπλέντερ ή στο μούλτι το λάδι με τις καυκαλήθρες μέχρι να πολτοποιηθούν. Σουρώνουμε τον πολτό σε ψιλό σουρωτήρι, ώστε να πάρουμε μόνο το λάδι.Αν το σουρωτήρι είναι μεγάλο, αφήνουμε το λάδι να περάσει μόνο του ενώ φτιάχνουμε τη σούπα.Αν έχουμε μικρό σουρωτήρι, βοηθάμε τον πολτό να περάσει ανακατεύοντάς τον με ένα κουτάλι. Ζεσταίνουμε  τα 60 ml από το λάδι σε μια φαρδιά και ρηχή κατσαρόλα, σε χαμηλή προς μέτρια φωτιά. Ρίχνουμε τις πατάτες και τις αφήνουμε να σιγοψηθούν για περίπου 10 λεπτά. Ετσι θα βγάλουν το άμυλό τους και θα νοστιμίσουν.Ρίχνουμε τα πράσα και το σκόρδο και σοτάρουμε για 5 - 6 λεπτά.  Αλατοπιπερώνουμε, προσθέτουμε ζωμό ίσα να καλύψει τα υλικά και σιγοβράζουμε με σκεπασμένη κατσαρόλα για περίπου 25 - 30 λεπτά (προσθέτοντας, αν χρειαστεί, λίγο ζωμό), μέχρι να μαλακώσουν και σχεδόν να στεγνώσουν τα λαχανικά. Μεταφέρουμε τα υλικά της κατσαρόλας στο μπλέντερ (ή στο μούλτι σε δόσεις) και πολτοποιούμε, προσθέτοντας σιγά-σιγά το υπόλοιπο λάδι και μικρές δόσεις από τον υπόλοιπο ζωμό, μέχρι να προκύψει μια βελούδινη σούπα με την πυκνότητα της αρεσκείας μας.Επαναφέρουμε τη σούπα στην κατσαρόλα και ελέγχουμε το αλατοπίπερο.Τη ζεσταίνουμε όταν πρόκειται να σερβίρουμε.Μοιράζουμε σε μπολ και γαρνίρουμε κάθε μερίδα με όσο λάδι καυκαλήθρας επιθυμούμε. 
Πατάτες,Πράσα,Χόρτα , Μυρωδικά,Vegan,Νηστίσιμα,Χορτοφαγικά